b'\n_START_ARTICLE_\nOmid Djalili\n_START_PARAGRAPH_\nOmid Djalili (s. 30. syyskuuta 1965 Lontoo, Englanti) on englantilainen stand up -koomikko, n\xc3\xa4yttelij\xc3\xa4, tuottaja ja k\xc3\xa4sikirjoittaja. H\xc3\xa4net tunnetaan muun muassa kansallisuuksiin kohdistuvien stereotypioiden humoristisesta k\xc3\xa4sittelyst\xc3\xa4. H\xc3\xa4nen televisio-ohjelmaansa The Omid Djalili Show, joka on yhdistelm\xc3\xa4 sketsej\xc3\xa4 ja stand up -komiikkaa, on esitetty my\xc3\xb6s Suomessa.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nDjalili syntyi Lontoon Chelseassa iranilaisille vanhemmilleen, ja on perheens\xc3\xa4 tavoin bahai. H\xc3\xa4n k\xc3\xa4vi Holland Park Schoolia ja my\xc3\xb6hemmin Ulsterin yliopistoa, joka sijaitsee Colerainessa Pohjois-Irlannissa. H\xc3\xa4n opiskeli p\xc3\xa4\xc3\xa4asiassa englantia ja teatteria._NEWLINE_Djalili on jalkapallofani ja kannattaa Chelseaa. H\xc3\xa4n on naimisissa brittin\xc3\xa4yttelij\xc3\xa4 Annabel Knightin kanssa, ja heill\xc3\xa4 on tyt\xc3\xa4r ja kaksi poikaa.'